**PREDKLADACIA SPRÁVA**

Návrh na vyslovenie súhlasu Národnej rady Slovenskej republiky s Dohodou o strategickom partnerstve medzi Európskou úniou a jej členskými štátmi na jednej strane a Kanadou na strane druhej (ďalej len „dohoda“) sa predkladá na rokovanie Národnej rady Slovenskej republiky v súlade s uznesením vlády Slovenskej republiky č. 493 zo dňa 6. novembra 2018.

Cieľom dohody je predovšetkým posilnenie súdržnosti v rozvoji vzájomnej spolupráce medzi stranami na bilaterálnej, regionálnej a multilaterálnej úrovni. Vzájomná spolupráca založená dohodou pritom zahŕňa také oblasti, ako je spolupráca v hospodárskych otázkach, ako aj v oblasti spravodlivosti, slobody a bezpečnosti.

Dohodou sa má ďalej zintenzívniť politický dialóg, ktorý má využívať pravidelné konzultačné mechanizmy (pokrývajúce fóra ako napr. samity najvyšších štátnych predstaviteľov, zasadnutia ministrov zahraničných vecí, politické dialógy príslušných ministrov so zameraním  
na parciálne politiky, pracovné konzultácie na úrovni „vyšších úradníkov“, výmena delegácií Európskeho parlamentu a parlamentu Kanady).

Za Slovenskú republiku (ďalej len „SR“) bola dohoda s výhradou ratifikácie podpísaná stálym predstaviteľom SR pri EÚ p. Petrom Javorčíkom na okraj zasadnutia stálych predstaviteľov COREPER II dňa 26. októbra 2016. Slávnostný podpis dohody v mene EÚ sa uskutočnil na okraj samitu EÚ – Kanada dňa 30. októbra 2016 v Bruseli.

Dohoda predstavuje tzv. zmiešanú úniovú zmluvu, t. j. medzinárodnú zmluvu, ktorá pokrýva súčasne oblasť právomocí EÚ, ako aj právomocí členských štátov a ktorej zmluvnými stranami budú EÚ a jej členské štáty na jednej strane a tretia krajina, v tomto prípade Kanada, na strane druhej.

Dohoda je v súlade so zahraničnopolitickými záujmami SR, ako aj v súlade  
s medzinárodnoprávnymi záväzkami SR.

Z hľadiska vnútroštátnych predpisov SR ide o medzinárodnú zmluvu prezidentskej povahy.  
Z kategórií vymedzených v článku 7 ods. 4 Ústavy SR ide o medzinárodnú politickú zmluvu,  
z tohto dôvodu je potrebné, aby s dohodou vyslovila súhlas Národná rada SR. Súčasne je potrebné, aby Národná rada SR rozhodla podľa článku 86 písm. d) Ústavy SR o tom, že dohoda má prednosť pred zákonmi podľa článku 7 ods. 5 Ústavy SR. Z kategórií vymedzených v článku 7 ods. 5 Ústavy SR ide o medzinárodnú zmluvu, na ktorej vykonanie nie je potrebný zákon. Vnútroštátny schvaľovací proces bude ukončený ratifikáciou prezidentom SR. V súlade s článkom 3 ods. 3 Pravidiel pre uzatváranie medzinárodných zmlúv a zmluvnú prax bola dohoda predložená na rokovanie vlády SR až po jej podpise.

V zmysle vlastného článku 30 nadobudne dohoda platnosť prvým dňom mesiaca nasledujúceho  
po dni oznámenia poslednej zmluvnej strany o ukončení zodpovedajúcich vnútorných procedúr.

Dohoda nebude mať vplyv na rozpočet verejnej správy, životné prostredie, podnikateľské prostredie, na informatizáciu spoločnosti a nebude mať ani sociálny vplyv, rovnako tak ani vplyv na služby verejnej správy pre občana.